শহরে আবার আগুন। এবার ডানকান হাউসে।
মঙ্গলবার আগুন লাগে ফেয়ারলি প্লেস এলাকার শতাব্দীপ্রাচীন ওই বাড়িটিতে। পুড়ে ছাই হয়ে যায় বাড়িটির একতলা ও দোতলার পুরোটা। পুলিশ সূত্রের খবর, এদিন ভোর ৩টে ৫৫ মিনিট নাগাদ আগুন লাগে। দমকলের ১৫টি ইঞ্জিনের চেষ্টায় আগুন নিয়ন্ত্রণে আসে। আগুন নেভানোর কাজে হাত লাগান বিপর্যয় মোকাবিলা দফতরের কর্মীরাও। ওই বাড়িটিতে ডানকান টি ও কানাডা কনসুলেট-সহ বেশ কয়েকটি সংস্থার অফিস রয়েছে। ডানকানেরই কর্মী নিরঞ্জন বেরা এদিন বলেন, ‘‘যখন আগুন লাগে তখন আমি ছাদের ঘরে শুয়ে ছিলাম। কিছু বুঝে ওঠার আগেই দেখি, আগুনে জ্বলছে একতলার অফিস। দোতলায় টর্চ আনতে গিয়ে দেখি, সেখানেও ধোঁয়ায় ভর্তি হয়ে গিয়েছে। শ্বাসকষ্ট হচ্ছিল। সিঁড়ি দিয়ে নামতে গিয়ে পড়ে যাই। কোনওরকমে মুখ চাপা দিয়ে বিল্ডিং থেকে বেরিয়ে আসি। তবে একটাই ভয় হচ্ছিল। কেউ আটকে নেই তো!’’ জানা গিয়েছে, ওখানকারই এক অফিসের গাড়িচালক একতলার অফিসের জানলা থেকে প্রথম আগুন বেরোতে দেখেন। তিনি সেই অফিসের নিরাপত্তারক্ষীকে বিষয়টি জানান। কোথা থেকে আগুন বেরোচ্ছে তা দেখার সুযোগও পাওয়া যায়নি। আগুন ততক্ষণে দোতলায় ছড়িয়ে পড়ে। ওই গাড়িচালকের কথায়, ‘‘এই বিল্ডিংয়ে অগ্নিনির্বাপক ব্যবস্থা আছে। কিন্তু হাউসের যে নিরাপত্তাকর্মী দায়িত্বে ছিলেন তিনি বিষয়টি সম্পর্কে কিছুই জানেন না। তবে ফোন করে থানা ও দমকলের অফিসে আগুনের খবর দেওয়া হয়।’’ 
দমকল সূত্রের খবর, নেতাজি সুভাষ রোডে এই বাড়িটির একতলায় একটি বেসরকারি বিপণন সংস্থার অফিস। সেটি সম্পূর্ণ পুড়ে যায়। প্রাথমিক অনুমান, সেই অফিসেরই সার্ভার রুমের শর্ট সার্কিট থেকে আগুন লাগে। আগুন দ্রুত ছড়িয়ে পড়ে দোতলার ডানকান ইন্ডাস্ট্রির অফিসে। সেই অফিসও পুড়ে ছাই হয়ে গিয়েছে। ঘটনার খবর পেয়ে কিছুক্ষণের মধ্যে দমকলের ১৫টি ইঞ্জিন ঘটনাস্থলে এসে পৌঁছয়। জানলার কাচ ভেঙে ঘরের ধোঁয়া বার করা হয়। প্রায় আড়াই ঘণ্টা ধরে চেষ্টা চালিয়ে আগুন নিয়ন্ত্রণে আনেন দমকলকর্মীরা। ওই বিল্ডিংয়ে অগ্নিনির্বাপক যন্ত্র থাকলেও তার মেয়াদের মধ্যে আছে কি না, তা নিয়ে সংশয় রয়েছে দমকলকর্তাদের। সূত্রের খবর, ঘটনার পর ডানকান হাউসের অগ্নিনির্বাপক ব্যবস্থা খতিয়ে দেখা হচ্ছে।  পুলিশ সূত্রের খবর, ‘‘ঘটনার পর একতলার অফিস বন্ধ করে দেওয়া হয়েছে। সাতটা নাগাদ আগুন নিয়ন্ত্রণে আসে। ঘটনায় কেউ আহত হননি।’’